# Guirionéeu ag er Religion/Chapistr 33

| ◄ Ag er batiantæt ér poénieu. | Ag er batiantæt ér hlinhuédeu. | Avantageu er batiantæt.  ► |
Souffret er hlinhuèd a galon vad, rac Doué e houlen quement-cé ; rac avantajus-é bout clan.
I. Doué e houlen quement-cé. Perac ne vehoh quet hui ehué coutant ag er hlinhuèd ? Mæs nag a fantasieu unau énep d’en aral e garg spered mab-dén ! Bamdé é laramb de Zoué : Hou volanté revou groeit, hag a pe zisclæri é volanté dré ur boén benac, ni e garehé ne vehé quet mui groeit. Doué e hellehé hou coarantein doh er hlinhuèd pé gùellat t’oh. Ma n’er groa quet, ur merche-é penaus é ven ma chommehoh clan ; hui e zelié enta bout coutant. Clasquet er yehaid dré er remédeu, Doué e ven quement-cé ; mæs laqueit idan é volanté nerh er remédeu-cé. Pléguet-hui d’é volanté ol-buissant péhani e lausq er poénieu de zonnèt d’oh eid hou mad.
N’en dé quet hui hou ç’hunan e zou idan er boén ér bed-men ; péguement a dud aral péré en dès ou goalh a boénieu ? Hàg ean e zou ar en doar un dén é hunan hemb ur boén benac, ur fameil hemb un trebil benac ? Er rouanné ar ou zrôn, n’ou dès-ind liès quement a chagrin hag a ziæzemant, èl pe vehent dalhet én ur prison ? Mar dé ret de hilleih a hendaral douguein ou hroéz, perac ne zouguehoh-hui hou ç’hani a galon vad ehué ?
Hui e grèd en e hoès muyoh a drebil eid er réral ; mæs, hà n’hum drompet quet hui ? Martezé é mant maleurussoh eid oh. Hou ç’amièd e chonge é oh miserabl ; mæs n’en d’oh quet miserabl rac m’er chongeant, mæs hui e zou miserabl ma ne souffret quet a volanté vad. Nag é vehé hoah brassoh hou trougueu, jamæs clinhuèd, na tra erbet ar en doar, ne zeli mirèt doh-oh a vout joéius a volanté Doué. Nag é vehoh hemb consolation erbet, hui e zeli bout coutant ag er péh e ven en Eutru Doué.
Volanté en Eutru Doué e zou adorabl ha santel, rac-cé hag é hellehoh hum zizobér a nehi guet bihan tra, ne zeliehoh quet er gobér. Surroh-é eid oh bout clan revé volanté Douè, eit bout yah énep dehi.
Chetu péré oé santimanteu ur verh santel diar er mæzeu, péhani, é souffrein ur hlinHbuèd calet, e laré d’hé hovézour : Quer coutant-on a souffrein er péh e ven en Eutru Doué, que ne garehen quet changein me foénieu doh ur ranteleah.
Hum néhancein rac ma vér parreit dré er hlinhuèd a hobér é zevér hag a chervige Doué, e zou fal. Perac en hum néhancet-hui rac ma ne hellet gobér er péh ne houlen quet Doué guet-n-oh ? Petra e zou brassoh, hag e hra mui a hloër de Zoué, eit souffrein dré garanté doh-t-hou ?
II. Bout e zou a dra sur ræson d’hum gonsolein ér hlinhuèd a gaus d’en avantageu e gavér én-hou. 1° Er hlinhuèd e zou avantajus eid er ré e vé é hobér ar hou tro ; ind e hounit mériteu hemb som dré ou foén.
Oh ! guet a gonsolation e mès-mé, e laré sant Françæs a Sales én é glinhuédeu, é huélèt er boén e guemér en dud queih-cé guet-n-ein ! Dré er chervigeu e rant d’ein ha dré er sourci e guemérant guet-n-ein, ind e hounit en nean.
2° Avantajus-é eit pardonnein restageu er péhèd. Douçoh ha berroh-é calz cavouèt pardon ag er péhedeu ar ur gulé, eid a pe vé ret losquein aveit-hai én tan. Ur bèr amzér a glinhuèd anduret guet patiantæt e talh hilleih a vlaïeu a burgatoèr. Ah ! guet a joé hou pou hui un dé hou pout hum dennet ag en tan eahus-cé, a béhani un ær hemb quin e zou calettoh de souffrein eid er hlinhuèd.
3° Avantajus-é eid hou salvedigueah. N’en dès chet calz a voyandeu crihuoh eit purat un inean hag hi salvein eid ur hlinhuèd hir. Hilleih a sænt bras e zou bet clan ha mahignet ol ou buhé. N’hellent quet gobér oræson nag hilleih a œvreu aral a religion ; ind e oé idan volanté Doué hag e souffré dré garanté doh-t-hou : chetu er péh e houlenné Doué eid ou dégass de vout santel.
Sant Alipe, ermit, e chomas puarzêc vlai gourvéet ar é gosté, péhani e oé ol quignet. Ér stad poénius-cé, chetu er beden e hré de Zoué : « m’ador hou volanté santel, ô men Doué ! hui e zou just ha hui em funis guet justice. » Santès Ludivine e bedé en Eutru Doué de lemel guet-hi hé bràuité ; hé feden e oé bet cheleuet. Doué a zégassas dehi ur hlinhuèd, biscoah brassoh, épad eih vlai ha tregond. Hé fatiantæt hi sàuas d’ur santeleah ihuél. Oh ! péguement a dud e zou bermen én ihuern péré e vehé én nean, pe vehent bet pêl-amzér clan ha poéniet.
Meit ma yehet d’en nean, ne vern quet vras dré béh hent. Mar discoa bout hir en hent-cé, hui er havou forh bèr a pe vehet arrihue ér pèn. Lausquet Doué d’hobér, ha laqueit hou confiance én-hou. Er ré e zou ar er mor hum fi ar er pilot, ou hass hag ou dégass é creis en tampest, hemb hum glêm ag en dorn e zou ar er stur. Er vuhé-men e zou ur mor dangerus ha carguet a scosselleu. Hà bihannoh vou hou confiance è Doué péhani hou cass dré er bed-men d’en nean, eit pe hoès én ur marlelod, péhani hou ten trema er porh ? Doué e houér er péh e zou er gùellan eid hou salvedigueah. Lausquet-ean d’hobér ha sentet doh-t-hou. N’en dès chet dobér a avis erbet ; ne houlen meit hou ç’aboeissance. É vadeleah en dès reit t’oh croézieu revé hou nerh ; ean en dès merchet en amzér d’hou tizobér a nehai ; ne badeint nameit quement èl mé ma requis eid hou salvedigueah. Hum gonsolet ér chonge-cé penaus n’arrihue nitra ha n’en dès Doué merchet eid hou salvedigueah.
Ha petra e vern, Doué e zou er mæstr a bep tra ; er brincèd, er rouanné, ol en dud e zou dirac-t-hou èl ur brannen sabl. Ni e zou é labour ; ean e hel hur mirèt doh peb tra, pé hul lacat é peudr hemb en dout nitra de zacor de hanni. É volanté e zou perpet adorabl ha lan a justice. Me guemérou enta, ô men Doué ! e lar el livr imitation Jesus-Chrouist, er madeu hag en drougueu a hou torn carantéus. Goarantet-mé doh er péhèd ; meit n’em forbannehet quet én éternité, n’em diverchehet quet ag el livr a vuhé, ne vern péh poén na trebil e arrihuou guet-n-ein, nitra ne hellou mui gobér droug t’ein.
1° Me guemérou er hlinhuédeu e arrihuou guet n-ein èl dégasset a zorn en Eutru Doué. 2° M’ou hemérou guet sautimanteu a bénigen, eit gobér satisfaction de justice en Eutru Doué eit me féhedeu. Men Doué, m’hum rant d’hou volanté santel eid er hlinhuèd hag er yehaid ; groeit ma vein fidel d’oh én ol courzeu a mem buhé.